Stine Brix (EL), 2014-04-29:
Det her forslag handler jo sådan set ikke om, hvad vi eller Sundhedsstyrelsen skal anbefale.
Det står der ikke noget om.
Det handler om, hvorvidt vi skal straffe de mennesker, som foretager det her valg om at bruge cannabis medicinsk enten til sklerose eller til smerter eller til andre sygdomme, og som oplever, at der sker en forbedring.
Og det er fuldstændig rigtigt, som ordføreren siger, en selvmedicinering, ligesom nogle patienter vælger at bruge akupunktur, som ikke er godkendt af Sundhedsstyrelsen, eller alle mulige andre former for alternativ behandling, kunne man sige.
Her vælger en væsentlig gruppe patienter at bruge et i øvrigt kemisk stof, så jeg synes egentlig, det giver mening, at der kan være en effekt af det, og så oplever de en forskel.
Eksemplet med sklerosepatienten handler om, at hans kramper blev mindsket; det er i øvrigt også den effekt, der er dokumenteret ved nogle af de midler, der er godkendt, han oplever bare ikke, at de midler hjælper ham.
Så måske var der noget, man skulle se på, i forhold til at få udviklet nogle midler, der så kunne godkendes.
Men indtil da mener jeg ikke at vi skal straffe ham for at gøre det.
Jamen det er jo egentlig Venstres ordfører, som sætter et lighedstegn mellem det ved at sige, at det skulle være at hjælpe dem at straffe de mennesker, som beskriver, at det at bruge cannabis har en stor positiv effekt for dem.
Men der er Venstres ordfører så åbenbart klogere end dem, og åbenbart så klog, at man tillader sig at bestemme, at de skal straffes for det.
Og det er jo det, vi tager fat på.
Så kan ordføreren godt sige, at det ikke handler om straf, men jo, det er lige præcis det, som beslutningsforslaget handler om: at den straf ikke skal være der.
Man skal ikke uddele bøder eller uddele fængselsstraffe til folk, der vælger at bruge cannabis medicinsk.
Vi skal så samtidig gøre alt, hvad vi kan, for at blive klogere på det her område.
Det er jo den anden del af forslaget.
Vi har ikke draget en konklusion om, hvad der er det bedste, som vi vil anbefale.
Men vi mener da ikke, at vi skal gå ud og straffe dem, som har en anden erfaring.
Men vi skal selvfølgelig gøre noget for at blive klogere, så vi kan stille en viden til rådighed, og det er jo den anden del af forslaget.
Forslaget handler jo om tre ting, hvoraf den ene er at forske mere i det her område.
Det tror jeg er meget centralt, og det hørte jeg også at flere ordførere bemærkede.
Så siger man, at det er meget vanskeligt i praksis, men så må vi jo gøre, hvad vi kan for at nedbryde de barrierer, så vi kan få en viden og vi kan få nogle flere produkter, der kan hjælpe nogle borgere.
Det tror jeg faktisk er meget, meget centralt.
Og jeg siger bare, at indtil 2004 kunne vi altså godt finde ud af, at man ikke skulle straffe mennesker, der var i den her situation.
Der kunne vi godt finde ud af, at de mennesker, som havde sklerose, havde epilepsi eller havde en sygdom, hvor de følte at cannabis kunne hjælpe dem, ikke skulle have en straf.
Jeg forstår faktisk ikke, at Folketingets flertal vil holde fast i det, for jeg tror ikke, at det hjælper nogen, når man er i en svær situation, også at risikere at få en straf oven i hatten.
Jeg synes ikke, det er nogen ønskelig situation, at folk selvmedicinerer sig på det her område.
Hvis det fremstår sådan, er det en misforståelse.
Jeg synes, det er meget ulykkeligt, og jeg synes, det er synd for de mennesker, som ender i den situation, men det gør de jo, bl.a. fordi Folketinget foretager sig alt for lidt på det her område, fordi vi ikke sørger for, at der kommer mere viden, fordi vi ikke giver dem nogle muligheder.
Men når det nu er sådan, at der ikke er nogen alternative muligheder for rigtig mange af de her mennesker, og at det, de oplever som sidste udvej, er at bruge cannabis medicinsk, hvorfor i alverden skal de så have en straf oven i købet?
Det kan jeg virkelig ikke forstå.
Det er da på ingen måde at hjælpe mennesker.
Så jeg mener sagtens, at vi kan gøre begge ting på en gang: blive klogere og også undgå at straffe mennesker, som bruger cannabis medicinsk.